Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 2 Pv 1240/05/1102	Bratislava II, 13.5.2013
EEČ : 2-9-94-2013

U Z N E S E N I E

Trestná vec:	obvinený XXXXX 
Trestný čin:	sprenevera podľa § 248 odsek 3 písmeno ,1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
dňa 05.09.2005 o 14.30 hod. v Bratislave na XXXXX v autopožičovni XXXXX XXXXX uzatvoril so spoločnosťou XXXXX XXXXX zmluvu o nájme dopravného prostriedku, predmetom ktorej bolo odplatné požičanie motorového vozidla zn. XXXXX, EČV: XXXXX, od 05.09.2005 do 11.09.2005, ktoré sa obvinený zaviazal vrátiť najprv do 11.09.2005 a následne, na základe telefonickej dohody s majiteľom autopožičovne XXXXX XXXXX do 15.09.2005, pričom po uplynutí uvedeného času motorové vozidlo spoločnosti XXXXX XXXXX nevrátil a prestal s ňou komunikovať, čím uvedeným konaním spôsobil vlastníkovi motorového vozidla - poškodenej spoločnosti XXXXX so sídlom v Bratislave, XXXXX škodu vo výške 535.977,- Sk,

lebo o skutku obvineného bolo už právoplatne rozhodnuté iným cudzozemským orgánom príslušným na konanie o trestnom čine a toto rozhodnutie možno považovať za dostačujúce

Odôvodnenie:
Vyšetrovateľ Úradu justičnej a kriminálnej polície Okresného riaditeľstva Policajného Zboru  Bratislava II viedol pod č.v.s.: XXXXX trestné stíhanie XXXXX (ďalej aj ako „obvinený“) pre trestný čin sprenevery podľa § 248 ods. 1, ods. 3 zákona č. 140/1961 Zb. Trestného zákona na vyššie uvedenom skutkovom základe. 

Uznesením vyšetrovateľa Úradu justičnej a kriminálnej polície Okresného riaditeľstva Policajného Zboru  Bratislava II č.v.s.: XXXXX zo dňa 21.05.2008 bolo uvedené trestné stíhanie podľa § 228 ods. 2 písm. a) Trestného poriadku prerušené pre neprítomnosť obvineného.

Potom, čo boli príslušné orgány Maďarskej republiky požiadané o prevzatie trestného stíhania XXXXX, bolo dňa 15.12.2008 Okresnej prokuratúre Bratislava II oznámené, že Mestská prokuratúra v Ostrihome uznesením sp.zn. XXXXX zo dňa 29.11.2005, právoplatným dňa 11.01.2007, podľa § 190 ods. 1 písm. b) Trestného poriadku Maďarskej republiky zastavila trestné stíhanie obvineného. 

Preskúmaním vyššie označeného uznesenia bolo zistené, že trestné stíhanie v Maďarskej republike bolo voči obvinenému vedené pre totožný skutok, pre ktoré bolo voči nemu vedené (a prerušené) trestné stíhanie v Slovenskej republike. Z odôvodnenia predmetného uznesenia vyplynulo, že obvinený poprel spáchanie skutku, pričom uviedol, že od 15.09.2005 do 17.09.2005 bol v Taliansku, kde mu ukradli vozidlo, o čom doložil do spisu aj zápisnicu vyhotovenú talianskou políciou, ktorá mala poškodenú spoločnosť informovať o krádeži. Vzhľadom k uvedenému, keďže sa nepodarilo preukázať, že obvinený by naplniť znaky niektorého trestného činu upraveného v Trestnom zákone Maďarskej republiky, bolo trestné stíhanie vedené voči obvinenému zastavené.

Z dôvodu nemožnosti zabezpečenia obvineného na úkonoch trestného konania v Slovenskej republike nebolo možné vykonať vyšetrovanie, vypočuť obvineného v trestnom konaní, ktoré viedol vyšetrovateľ Úradu justičnej a kriminálnej polície Okresného riaditeľstva Policajného Zboru  Bratislava II pod č.v.s.: XXXXX, objasniť skutkový stav a dôkladne preveriť obhajobu obvineného. Vzhľadom k vyššie uvedenému uzneseniu Mestskej prokuratúry v Ostrihome avšak nebolo možné ani dôvodne predpokladať, že vyšetrovanie vedené v Slovenskej republike by viedlo k inému výsledku trestného konania a k inému rozhodnutiu. 

Zákonom číslo 262/2011 Z. z. došlo s účinnosťou od 01.09.2011 k novelizácii k ustanovenia § 215 ods. 2 písm. b) Trestného poriadku, podľa ktorého prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

Zhodnotením vyššie uvedeného možno konštatovať, že o skutku obvineného bolo už právoplatne rozhodnuté uznesením Mestskej prokuratúry v Ostrihome sp.zn. XXXXX zo dňa 29.11.2005, právoplatným dňa 11.01.2007 a takého rozhodnutie možno s prihliadnutím na dôkaznú situáciu, skutkový stav objasnený vyšetrovaním vedeným v Maďarskej republike, ako i s prihliadnutím na časový odstup od spáchania trestného činu (vyše sedem rokov), považovať za dostačujúce. 

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho doručenia na Okresnú prokuratúru Bratislava II. Sťažnosť má  odkladný účinok.

JUDr. Zuzana Križanová
prokurátorka